CELEX: 32021R0517
Language: lt
Date: 2021-02-11 00:00:00
Title: Komisijos deleguotasis reglamentas (ES) 2021/517 2021 m. vasario 11 d. kuriuo iš dalies keičiamos Deleguotojo reglamento (ES) 2017/2361 nuostatos dėl įnašų, skirtų Bendros pertvarkymo valdybos administracinėms išlaidoms padengti, mokėjimo tvarkos

2021 3 25   
               
               
                  LT
               
               
                  Europos Sąjungos oficialusis leidinys
               
               
                  L 104/30
               
            
         KOMISIJOS DELEGUOTASIS REGLAMENTAS (ES) 2021/517
         2021 m. vasario 11 d.
         kuriuo iš dalies keičiamos Deleguotojo reglamento (ES) 2017/2361 nuostatos dėl įnašų, skirtų Bendros pertvarkymo valdybos administracinėms išlaidoms padengti, mokėjimo tvarkos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. liepos 15 d. Europos Parlamento ir Tarybos reglamentą (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (1), ypač į jo 65 straipsnio 5 dalį,
         kadangi:
         
                     (1)
                  
                  
                     apskaičiuodama atskirus metinius įnašus, nurodytus Komisijos deleguotajame reglamente (ES) 2017/2361 (2), Bendra pertvarkymo valdyba (toliau – Valdyba) visų pirma remiasi viso turto ir bendros rizikos pozicijos duomenimis, kuriuos Europos Centrinis Bankas (ECB) renka iš subjektų, kuriems taikomas bendras pertvarkymo mechanizmas, kad apskaičiuotų priežiūros mokesčius, nurodytus Europos Centrinio Banko reglamente (ES) Nr. 1163/2014 (3). Šiuo tikslu ir pagal Deleguotojo reglamento (ES) 2017/2361 6 straipsnį ECB kasmet perduoda Valdybai duomenis apie kiekvieną įnašo subjektą, kuriuos ECB surinko tais metais. Šie duomenys turi būti perduoti per penkias darbo dienas nuo ECB pranešimų apie mokesčius pateikimo ir bet kuriuo atveju ne vėliau kaip tų metų, už kuriuos buvo pateikti pranešimai apie mokesčius, gruodžio 31 d.;
                  
               
                     (2)
                  
                  
                     Reglamentas (ES) Nr. 1163/2014 buvo iš dalies pakeistas Europos Centrinio Banko reglamentu (ES) 2019/2155 (4), be kita ko, siekiant pakeisti sistemą, pagal kurią ECB renka duomenis priežiūros mokesčiams nustatyti. Prieš tą pakeitimą Reglamentu (ES) Nr. 1163/2014 buvo numatytas išankstinis metinių priežiūros mokesčių mokėjimas ECB. Po pakeitimo Reglamentu (ES) Nr. 1163/2014 numatyta priežiūros mokesčius taikyti tik pasibaigus atitinkamam mokestiniam laikotarpiui, kai bus nustatytos faktinės metinės išlaidos, ir reikalaujama, kad ECB kasmet per šešis mėnesius nuo kito mokestinio laikotarpio pradžios kiekvienam mokesčio subjektui pateiktų pranešimą apie mokestį;
                  
               
                     (3)
                  
                  
                     kadangi šiuo metu ECB renka priežiūros mokesčius jau prasidėjus Valdybos finansiniams metams, perduoti Valdybai naujausius duomenis jis gali tik vėliau. Todėl dėl Deleguotajame reglamente (ES) 2017/2361 nustatytų ECB duomenų perdavimo Valdybai terminų Valdyba nebegali iš anksto apskaičiuoti ir rinkti už konkrečius finansinius metus mokėtinų atskirų metinių įnašų. Siekiant išlaikyti Valdybos išankstinio įnašų rinkimo sistemos ir naujosios ECB tvarkos darną ir sudaryti Valdybai sąlygas toliau iš anksto apskaičiuoti ir rinkti metinius įnašus, reikia iš dalies pakeisti duomenų perdavimo ir pranešimų apie įnašus pateikimo pagal Deleguotąjį reglamentą (ES) 2017/2361 terminus. Kadangi terminas, iki kurio ECB turi išrašyti sąskaitas faktūras už priežiūros mokesčius, yra kiekvienų metų birželio mėn. pabaiga, Valdybai turėtų būti suteikta teisė rinkti įnašų išankstines dalines įmokas, kad galėtų padengti savo finansinių metų dalies, ėjusios prieš tą datą, išlaidas. Siekiant kuo labiau sumažinti atitinkamiems subjektams ir grupėms bei Valdybai tenkančią administracinę naštą, dalinės įmokos turėtų būti renkamos tik iš tų subjektų ir grupių, už kuriuos tiesiogiai atsakinga Valdyba;
                  
               
                     (4)
                  
                  
                     Deleguotojo reglamento (ES) 2017/2361 taikymo patirtis parodė, jog svarbu, kad kasmet apskaičiuojant administracinius įnašus, būtų laiku atsižvelgta į subjektų, kuriems taikomas Reglamento (ES) Nr. 806/2014 2 straipsnis ir kuriems dėl to reikia padengti dalį Valdybos administracinių išlaidų, grupės sudėties pokyčius. Todėl Valdyba turėtų naudotis naujausia informacija apie tų subjektų grupės sudėtį. Todėl ECB, nacionalinės pertvarkymo institucijos ir nacionalinės kompetentingos institucijos, pateikdamos visą svarbią informaciją, turėtų padėti Valdybai įvertinti, ar subjektas privalo padengti dalį Valdybos administracinių išlaidų. Be to, būtina paaiškinti, kaip Valdyba turi elgtis tais atvejais, kai subjektai įtraukiami į subjektų, kurie privalo padengti dalį Valdybos administracinių išlaidų, grupę tokiu metų laikotarpiu, kai ECB nebenustato atitinkamų duomenų;
                  
               
                     (5)
                  
                  
                     dėl su veikla susijusių priežasčių būtina, kad Valdybai būtų nustatytas aiškus galutinis terminas, iki kurio ji turi nustatyti subjektų, kurie įtraukiami į konkrečių metų metinių įnašų skaičiavimą, grupės sudėtį. Kitais metais Valdyba turėtų peržiūrėti tą skaičiavimą, kad į jį būtų įtraukti bet kokie pokyčiai, kurie galėjo įvykti po to galutinio termino;
                  
               
                     (6)
                  
                  
                     ECB perėjus nuo pranešimų apie mokesčius pateikimo ex ante sistemos prie pranešimų apie mokesčius pateikimo ex post sistemos, nuo 2019 m. gruodžio mėn. iki 2021 m. birželio mėn. ECB neperduos Valdybai jokių duomenų. Siekiant užtikrinti, kad Valdyba galėtų surinkti išteklių savo 2021 m. administracinėms išlaidoms padengti, remdamasi tų metų pradžioje turimais duomenimis, 2021 finansiniais metais būtina taikyti pereinamojo laikotarpio tvarką. Tačiau kad įnašai geriau atitiktų įnašus mokančių subjektų padėtį 2021 finansiniais metais, 2022 m. Valdyba turėtų perskaičiuoti tuos įnašus, remdamasi naujesniais duomenimis, kurie jai bus iki tol pateikti. Už 2021 finansinius metus mokėtino atskiro metinio įnašo sumos, perskaičiuotos 2022 m., ir to įnašo sumos, apskaičiuotos 2021 m., skirtumas turėtų būti atitinkamai pridedamas prie už 2022 finansinius metus mokėtino atskiro metinio įnašo sumos arba atimamas iš jos;
                  
               
                     (7)
                  
                  
                     kadangi Valdyba turi taikyti pereinamojo laikotarpio tvarką, kad surinktų įnašus savo 2021 finansinių metų administracinėms išlaidoms padengti iš karto prasidėjus metams, šis reglamentas turėtų įsigalioti kitą dieną po jo paskelbimo. Toks greitas įsigaliojimas nedaro poveikio subjektams, kurie moka įnašus, nes Deleguotojo reglamento (ES) 2017/2361 6 straipsnio 7 dalyje jau nustatyta bendroji taisyklė, kad tuo atveju, kai ECB laiku nepateikia Valdybai naujausių duomenų, Valdyba gali naudoti naujausius turimus duomenis įnašams apskaičiuoti. Todėl atitinkamų subjektų pasirengimo nereikia;
                  
               
                     (8)
                  
                  
                     todėl Deleguotasis reglamentas (ES) 2017/2361 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2017/2361 iš dalies keičiamas taip:
            
                        1)
                     
                     
                        įterpiamas 4a straipsnis:
                        
                           „4a straipsnis
                           Atskirų metinių įnašų išankstinės dalinės įmokos
                           
                              1.   Kiekvienais finansiniais metais, prieš gaudama duomenis pagal 6 straipsnio 1 dalį, Valdyba iš 4 straipsnio 1 dalies a punkte nurodytų subjektų ir grupių už tuos finansinius metus gali rinkti atskirų metinių įnašų išankstines dalines įmokas, kurios sudaro iki 75 % metinių įnašų sumos, nurodytos 3 straipsnio 1 dalyje. Kiekvieno subjekto ar grupės išankstinė dalinė įmoka apskaičiuojama proporcingai atskiriems metiniams įnašams, apskaičiuotiems tokiam subjektui ar grupei iš karto prieš tai ėjusiais finansiniais metais.
                           
                           
                              2.   Išankstinės dalinės įmokos mokėjimą Valdyba išskaito iš subjekto arba grupės atskiro metinio įnašo už tuos finansinius metus.“;
                           
                        
                     
                  
                        2)
                     
                     
                        6 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Kiekvienais metais per penkias darbo dienas nuo ECB pranešimų apie mokesčius pateikimo pagal Reglamento (ES) Nr. 1163/2014 12 straipsnio 1 dalį ir bet kokiu atveju ne vėliau kaip metų, per kuriuos pateikiami pranešimai apie mokesčius, liepos 7 d. ECB pateikia Valdybai duomenis apie kiekvieną įnašo subjektą, kuriuos ECB naudojo tais metais priežiūros mokesčiams nustatyti pagal Reglamentą (ES) Nr. 1163/2014.“;
                                    
                                 
                              
                                    b)
                                 
                                 
                                    įterpiama 2a dalis:
                                    
                                       „2a.   Jei įnašo subjektas yra įsteigtas konkrečiais finansiniais metais ir nėra prižiūrimas subjektas arba prižiūrima grupė, kaip nurodyta Reglamento (ES) Nr. 1163/2014 10 straipsnio 3 dalies bc punkte, atskiri metiniai įnašai, kuriuos tas įnašo subjektas turi sumokėti už tuos finansinius metus ir po jų einančius finansinius metus, apskaičiuojami nustatant nulinius mokestinius veiksnius. Trečiaisiais finansiniais metais, už kuriuos toks įnašo subjektas turi mokėti atskirą metinį įnašą, už dvejus ankstesnius finansinius metus mokėtinas administracinis atskiras metinis įnašas perskaičiuojamas remiantis tais finansiniais metais taikytais mokestiniais veiksniais, o skirtumas atitinkamai padengiamas.“;
                                    
                                 
                              
                                    c)
                                 
                                 
                                    4 dalis pakeičiama taip:
                                    
                                       „4.   Kai taikant šį reglamentą Valdyba turi nustatyti, ar subjektas priklauso grupei, kuri paskyrė atitinkamą įnašo subjektą, arba patikrinti, ar subjektas privalo padengti dalį Valdybos administracinių išlaidų, ECB, nacionalinės pertvarkymo institucijos ir nacionalinės kompetentingos institucijos pateikia Valdybai visą svarbią informaciją.“;
                                    
                                 
                              
                                    d)
                                 
                                 
                                    6 dalis pakeičiama taip:
                                    
                                       „6.   Apskaičiuodama už tam tikrus finansinius metus mokėtinus atskirus metinius įnašus, Valdyba naudoja duomenis, kuriuos ECB naudojo tais metais, kad nustatytų praėjusių metų priežiūros mokesčius pagal Reglamentą (ES) Nr. 1163/2014 ir atitinkamai pateikė Valdybai pagal šį straipsnį.“;
                                    
                                 
                              
                  
                        3)
                     
                     
                        7 straipsnis iš dalies keičiamas taip:
                        
                                    a)
                                 
                                 
                                    įterpiama 4a dalis:
                                    
                                       „4a.   Apskaičiuodama už konkrečius finansinius metus mokėtinus atskirus metinius įnašus Valdyba į bet kokius 1, 2 ir 3 dalyse nurodytus pasikeitimus, kurie įvyksta tų metų sausio 1 d., atsižvelgia kitais finansiniais metais.“;
                                    
                                 
                              
                                    b)
                                 
                                 
                                    6 dalis pakeičiama taip:
                                    
                                       „6.   Išskyrus 6 straipsnio 2a dalyje numatytus atvejus, subjektų arba grupių, kurių atžvilgiu šio straipsnio 1, 2 arba 3 dalyje nurodytų pasikeitimų neįvyko, atskiri metiniai įnašai nekoreguojami.“;
                                    
                                 
                              
                  
                        4)
                     
                     
                        8 straipsnio 3–8 dalys pakeičiamos taip:
                        
                           „3.   Pranešime apie įnašą nurodoma atskiro metinio įnašo suma arba 4a straipsnyje nurodyta išankstinė dalinė įmoka ir būdas, kaip sumokėti metinį įnašą arba išankstinę dalinę įmoką. Pranešimas apie įnašą turi būti tinkamai pagrįstas, kiek tai susiję su sprendimo dėl atskiro įnašo arba išankstinės dalinės įmokos faktiniais ir teisiniais aspektais.
                        
                        
                           4.   Valdyba įnašo subjektui teikia bet kokius kitus pranešimus, susijusius su atskiru metiniu įnašu, įskaitant pranešimus apie bet kokį sprendimą dėl padengimo, priimtą pagal 10 straipsnio 8 dalį, ir, jei taikytina, pranešimus, susijusius su išankstine daline įmoka.
                        
                        
                           5.   Atskiras metinis įnašas arba išankstinė dalinė įmoka mokama eurais.
                        
                        
                           6.   Atskiro metinio įnašo arba išankstinės dalinės įmokos sumą įnašo subjektas sumoka per 35 kalendorines dienas nuo pranešimo apie įnašą pateikimo dienos. Įnašo subjektas laikosi pranešime apie įnašą nurodytų atskiro metinio įnašo arba išankstinės dalinės įmokos mokėjimo reikalavimų. Mokėjimo data yra data, kurią lėšos įskaitomos į Valdybos sąskaitą.
                        
                        
                           7.   Reglamento (ES) Nr. 806/2014 2 straipsnyje nurodytų subjektų, kurie yra tos pačios grupės nariai, mokėtinas atskiras metinis įnašas ir, jei taikytina, išankstinė dalinė įmoka renkami iš tos grupės įnašo subjekto.
                        
                        
                           8.   Nedarant poveikio kitoms Valdybos turimoms priemonėms, jei sumokama tik įnašo dalis, jis nesumokamas arba nesilaikoma pranešime apie įnašą nurodytų mokėjimo sąlygų, nuo dienos, kurią turėjo būti atliktas mokėjimas, už kiekvieną dieną už likusią nesumokėtą atskiro metinio įnašo ir, jei taikytina, išankstinės dalinės įmokos sumą skaičiuojami delspinigiai, kurie yra ECB pagrindinių refinansavimo operacijų palūkanų normos, padidintos 8 procentiniais punktais, dydžio.“;
                        
                     
                  
                        5)
                     
                     
                        9 straipsnis iš dalies keičiamas taip:
                        
                                    a)
                                 
                                 
                                    1 dalis pakeičiama taip:
                                    
                                       „1.   Užtikrinama, kad mokėtini atskiri metiniai įnašai ir išankstinės dalinės įmokos ir bet kokie delspinigiai už pavėluotą mokėjimą pagal 8 straipsnio 8 dalį būtų sumokėti.“;
                                    
                                 
                              
                  
                        6)
                     
                     
                        įterpiamas 14a straipsnis:
                        
                           „14a straipsnis
                           2021 finansinių metų pereinamojo laikotarpio tvarka
                           2021 m. Valdyba už 2021 finansinius metus mokėtinus atskirus metinius įnašus apskaičiuoja remdamasi duomenimis, kuriuos 2019 m. pagal 6 straipsnį ECB pateikė Valdybai, ir bet kuriuo vėlesniu jų atnaujinimu. 2022 m. Valdyba už 2021 finansinius metus mokėtinus atskirus metinius įnašus perskaičiuoja remdamasi duomenimis, kuriuos 2021 m. pagal 6 straipsnį ECB pateikė Valdybai. Bet koks iš pradžių už 2021 finansinius metus apskaičiuotos sumos ir perskaičiuotos sumos skirtumas padengiamas apskaičiuojant už 2022 finansinius metus mokėtinus atskirus metinius įnašus.“
                        
                     
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. vasario 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 225, 2014 7 30, p. 1.
         
            (2)  2017 m. rugsėjo 14 d. Komisijos deleguotasis reglamentas (ES) 2017/2361 dėl galutinės įnašų, skirtų Bendros pertvarkymo valdybos administracinėms išlaidoms padengti, sistemos (OL L 337, 2017 12 19, p. 6).
         
            (3)  2014 m. spalio 22 d. Europos Centrinio Banko reglamentas (ES) Nr. 1163/2014 dėl priežiūros mokesčių (ECB/2014/41) (OL L 311, 2014 10 31, p. 23).
         
            (4)  2019 m. gruodžio 5 d. Europos Centrinio Banko Reglamentas (ES) 2019/2155, kuriuo iš dalies keičiamas Reglamentas (ES) Nr. 1163/2014 dėl priežiūros mokesčių (ECB/2019/37) (OL L 327, 2019 12 17, p. 70).